คปภ.เล็งขายไมโครอินชัวรันส์ภัยพิบัติ250บ.
คปภ.เล็งออกไมโครอินชัวรันส์ภัยพิบัติเบี้ย 250 บาทต่อความคุ้มครอง 5 หมื่นบาท ขายทั่วประเทศ
14 มี.ค. 2555

คปภ.เล็งออกไมโครอินชัวรันส์ภัยพิบัติเบี้ย 250 บาทต่อความคุ้มครอง 5 หมื่นบาท ขายทั่วประเทศ
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.จะบวกประกันภัยพิบัติในกรมธรรม์ประกันอัคคีภัยสำหรับที่อยู่อาศัยแบบประหยัด (ไมโครอินชัวรันส์) โดยลดวงเงินความคุ้มครองลงเหลือ 5 หมื่นบาท เพื่อให้เบี้ยประกันภัยพิบัติเหลือปีละ 250 บาท สอดคล้องกับความสามารถของประชาชนรายย่อย
“ต้องการให้ประชาชนทุกระดับเข้าถึงความคุ้มครองภัยพิบัติ ซึ่งตั้งแต่มีน้ำท่วมหนัก บริษัทประกันภัยก็หยุดขายประกันไมโครอินชัวรันส์ เพราะมีความคุ้มครองภัยน้ำท่วมอยู่ด้วย ก็เกรงว่าจะรับความเสี่ยงไว้ไม่ได้ เพราะเบี้ยต่อปีต่ำอยู่แล้ว” นายประเวช กล่าว
นายประเวช กล่าวว่า ทางคปภ. อยู่ระหว่างหาช่องทางจำหน่ายไมโครอินชัวรันส์ให้เข้าถึงประชาชนได้ง่ายและมีต้นทุนต่ำ สามารถรับบริการความคุ้มครองได้เลย เช่น คล้ายบัตรเติมเงิน เพียงแค่โทรศัพท์เพื่อยืนยันการซื้อประกันภัยก็จะได้รับความคุ้มครองทันที
ทั้งนี้ ประกันไมโครอินชัวรันส์ หรือประกันราคาประหยัด ประกันวินาศภัยปี 2554 ที่ผ่านมา มีผู้ซื้อจำนวน 6.5 หมื่นกรมธรรม์ มีเบี้ยประกันภัย 143 ล้านบาท
สำหรับประกันไมโครอินชัวรันส์ที่เป็นประกันชีวิตปี 25532554 มี 3 บริษัทประกันที่ขาย และส่วนใหญ่จะเป็นแบบประกันอุบัติเหตุส่วนบุคคล เบี้ย 1,000 บาทต่อปี โดยผู้ซื้อจำนวน 1.96 หมื่นกรมธรรม์ วงเงินความคุ้มครอง 2,300 ล้านบาท เบี้ยรับ 16 ล้านบาท 
“ปลายปีที่ผ่านมามี 3 บริษัทประกันชีวิตยื่นขออนุมัติแบบประกันไมโครอินชัวรันส์เพื่อขายในปีนี้ คาดว่าตัวเลขของประกันราคาถูกปีนี้จะเติบโตดีกว่าปีที่ผ่านๆ มา” นายประเวช กล่าว